இசுட்ரோன்சியம் பாசுபேட்டு

இசுட்ரோன்சியம் பாசுபேட்டு (Strontium phosphate) என்பது Sr3(PO4)2 என்ற மூலக்கூற்று வாய்ப்பாட்டால் விவரிக்கப்படும் இசுட்ரோன்சியத்தின் பாசுபேட்டு உப்பாகும். தண்ணீரில் இது கரையாது. வெண்மை நிறத் திண்மமாகக் காணப்படுகிறது.

தயாரிப்பு

பொதுவாக இசுட்ரோன்சியம் நைட்ரேட்டு போன்ற கரையக்கூடிய இசுட்ரோன்சியம் சேர்மங்கள் மற்றும் பாசுபாரிக் அமிலம் அல்லது டிரைபொட்டாசியம் பாசுபேட்டு போன்ற பாசுபேட்டு மூலத்தை தண்ணீருடன் சேர்த்து வினைபுரியச் செய்வதன் மூலம் இசுட்ரோன்சியம் பாசுபேட்டு உற்பத்தி செய்யப்படுகிறது. இதன் விளைவாக நான்கு நீரேற்றின் வெள்ளை வீழ்படிவு ஏற்படுகிறது:

3 Sr(NO3)2 + 2 K3PO4 + 4 H2O → Sr3(PO4)2·4H2O↓ + 6 KNO3

தண்ணீருக்கு அடியில், நான்கு நீரேற்று மெதுவாக நீராற்பகுப்பு அடைந்து இசுட்ரோன்சியம் ஐதராக்சி அபடைட்டாக  (Sr10(PO4)6(OH)2) மாறுகிறது. நான்கு நீரேற்று  900 °செல்சியசு வெப்பநிலைக்கு வெப்பப்படுத்தப்படும்போது நீரற்ற வடிவத்திற்கு சிதைவடைகிறது.

அம்மோனியம் ஈரைதரசன் பாசுபேட்டுடன் இசுட்ரோன்சியம் கார்பனேட்டைச் சேர்த்து 1030 °செல்சியசு  மற்றும் 30 மெகாபாசுக்கல் அழுத்தத்தில் சூடாக்குவதன் மூலம், நீரின் இருப்பு இல்லாமல் நீரற்ற வடிவத்தை உருவாக்க முடியும்.

மேற்கோள்கள்

பகுப்பு:இசுட்ரோன்சியம் சேர்மங்கள்
பகுப்பு:பாசுபேட்டுகள்